Ved folketingsvalget i juni sendte vælgerne et klart signal til Christiansborg. Der er brug for et nybrud. Et grundlæggende opgør med mange års logik om, at en regering partout skal dannes og støttes af partierne i enten rød eller blå blok.

Det mener Radikale Venstres leder, Morten Østergaard, der efterlyser en politisk debat om et alternativt parlamentarisk scenarie: Hvis den nuværende opposition får flertal efter næste valg, skal ’rød blok’ ikke bare automatisk udgøre det parlamentariske grundlag for en ny regering. Morten Østergaard ser gerne et eller flere borgerlige partier som enten regeringspartnere eller støttepartier for en regering under ledelse af den socialdemokratiske formand, Mette Frederiksen.

»Der er brug for en åben diskussion om, hvorfor der i dag ikke er nogen, der kan forestille sig, at man har en regering, der ikke har sit afsæt i enten den ene eller anden yderfløj«, siger Morten Østergaard.